text: Politiet beder om  hjælp til at opklare, hvordan 58-årig mistede livet på vej
  08 oktober 2019 kl. 10.00
  Tirsdag formiddag mistede en 58-årig mand livet på vej i Nordborg. Politiet søger vidner, der kan klarlægge omstændighederne.
  Opdateret og tilføjet nye oplysninger fra Syd- og Sønderjyllands Politi.
  Tirsdag formiddag modtog Syd- og Sønderjyllands Politi en anmeldelse om, hvad der i første omgang lignede en dødsulykke med en flugtbilist.
  Tirsdag eftermiddag er politiet ikke længere sikre på, at der er tale om, at den 58-årige er blevet påkørt. Der er nemlig ingen vidner, der har set, at den 58-årige blev ramt af en bil - og der er heller ikke tekniske spor, der umiddelbart kan fastslå det.
  En obduktion af den 58-årige skal nu klarlægge den præcise dødsårsag - men det vil tidligst kunne ske onsdag.
  Politiet fik anmeldelse om en ulykke på Ringvej klokken 10.24. Da betjentene nåede frem, fandt de den 58-årige liggende død på vejbanen.
  Kort før anmeldelsen hørte et vidne påkørslen og så en lysegrå SUV-lignende bil køre ad Ringvej mod øst. 
  Den lysegrå bil er ikke fundet, og der er kun kommet ganske få henvendelser om den fra offentligheden, skriver Syd- og Sønderjyllands Politi tirsdag eftermiddag i en pressemeddelelse.
  Derfor søger politiet kontakt med alle, der er kørt, gået eller cyklet forbi det sted, hvor den 58-årige blev fundet liggende død på Ringvej i Nordborg, umiddelbart før eller efter, at politi og ambulance kom til stedet.
  Politiet vil specielt gerne høre fra den bilist, der passerede stedet i en lysegrå SUV-lignende bil.
  Syd- og Sønderjyllands Politi på Twitter: "Vi søger en ældre, grå SUV-lignende bil."
  SUV, der står for Sport Utility Vehicle, er en slags høj stationcar. F.eks. Nissan Qashqai, Toyota RAV4 eller Renault Kadjar.
  Se billeder på localeyes.dk.
  En bilinspektør har været på stedet for at finde tekniske spor, og flere hundepatruljer har afsøgt området.
  De pårørende til den 58-årige er underrettet.
  